## Rješenje kojim se odbija zahtjev trgovačkog društva Primorska banka d.d. Rijeka, iz Rijeke, za odobrenje prospekta o izdavanju dionica privatnom ponudom

### NN 139/2006 (22.12.2006.), Rješenje kojim se odbija zahtjev trgovačkog društva Primorska banka d.d. Rijeka, iz Rijeke, za odobrenje prospekta o izdavanju dionica privatnom ponudom

# HRVATSKA AGENCIJA ZA NADZOR FINANCIJSKIH USLUGA

**3166**

Temeljem odredbi članka 137. stavak 3. Zakona o općem uprav­nom postupku
(»Narodne novine« broj 53/91 i 103/96 – Odluka US RH), u svezi s odredbama
članka 15. stavak 1. točka 4. al. 1., članka 8. stavak 3. i članka 19. stavak 1.
Zakona o Hrvatskoj agenciji za nadzor financijskih usluga (»Narodne novine« br.
140/05), povodom zahtjeva trgovačkog društva Primorska banka d.d. Rijeka, iz
Rijeke, Scarpina 7, za izdavanjem odobrenja prospekta o izdavanju dionica
privatnom ponudom, Uprava Hrvatske agencije za nadzor financijskih usluga, na
sjednici održanoj 7. prosinca 2006. donijela je

## RJEŠENJE

1. Odbija se zahtjev trgovačkog društva Primorska banka d.d. Rijeka, iz Rijeke,
Scarpina 7, za odobrenje prospekta o izdavanju dionica privatnom ponudom.
2. Ovo Rješenje objavit će se u »Narodnim novinama«.

```
Obrazloženje
```

Trgovačko društvo Primorska banka d.d. Rijeka, iz Rijeke, Scarpina 7 (dalje u
tekstu: Izdavatelj) podnijelo je 6. listopada 2006. godine Hrvatskoj agenciji za
nadzor financijskih usluga (dalje u tekstu: Agencija), zahtjev za odobrenjem
prospekta o izdavanju dionica privatnom ponudom i dokumentaciju u prilogu,
sukladno Zakonu o tržištu vrijednosnih papira (»Narodne novine« broj 84/02; u
daljnjem tekstu: Zakon) i Pravilniku o sadržaju zahtjeva i prilozima za
odobrenje prospekta i skraćenom prospektu (»Narodne novine«, broj 118/03, u
daljnjem tekstu: Pravilnik), među ostalim, i revizijsko izvješće za 2005.
godinu, koje je izradilo društvo Concordia Audit, revizorska tvrtka d.o.o., sa
sjedištem u Zagrebu, Trpanjska 28.
Dana 25. listopada 2006. godine Agencija je uputila dopis Izdavatelju kojim ga
je pozvala da u roku od 30 dana dostavi novo revizijsko izvješće za 2005.
godinu, izrađeno od drugog revizora, budući da je revizijsko izvješće društva za
2005. godinu, dostavljeno uz predmetni Zahtjev, nevažeće. Naime, Rješenjem
Hrvatske narod­ne banke (broj: ERIN-21-020/06-MMJ-ŽR od 18. rujna 2006.), a
temeljem odredbi članka 114. st. 4. Zakona o bankama (»Narodne novine« broj
84/02), te Odluke o reviziji financijskih izvješća i poslovnih funkcija banke
(»Narodne novine« broj 17/03, 29/06 i 46/06), među ostalim, odbijen je Izvještaj
o reviziji temeljnih financijskih izvještaja za 2005. godinu Izdavatelja, koje
je izradilo društvo Concordia Audit, revizorska tvrtka d.o.o., sa sjedištem u
Zagrebu, Trpanjska 28. Istim Rješenjem je naloženo imenovati drugoga ovlaštenog
revizora koji će obaviti reviziju i ocjenu temeljnih financijskih izvještaja za
2005. godinu do 28. veljače 2007. godine, koje će se dostaviti Hrvatskoj
narodnoj banci.
Isto tako je Agencija od Izdavatelja zatražila pored dostave novog financijskog
izvješća za 2005. godinu i dostavu privitaka koji nisu dostavljeni uz zahtjev,
sukladno Pravilniku, odnosno izvornik ili javnobilježničku ovjerenu presliku
financijskih izvješća za posljed­nje tromjesečje koje prethodi podnošenju
zahtjeva, kao i ispravljeni prospekt u skladu s traženjima Agencije, sve u roku
od 30 dana.
Izdavatelj se očitovao na zahtjev Agencije i zatražio produljenje ostavljenog mu
roka od 30 dana za daljnjih 90 dana za dostavu dokumentacije, odnosno kako se to
u podnesku navodi, do 27. siječnja 2007. Kao nemogućnost poštivanja ostavljenog
mu roka od 30 dana, Izdavatelj je naveo da je za imenovanje drugog revizora
potrebno poštivati proceduru sukladno Zakonu o trgovačkim društvima, koja
zahtjeva dodatno vrijeme.
Zaključkom Agencije od 23. studenoga 2006. godine, pod brojem klasa: UP/I-
450-08/06-11/35, urbr: 326-111/06-6 odbijen je zahtjev Izdavatelja za
produljenjem roka za dostavu dokumentacije.
Naime, u okolnostima gdje odgovarajući podaci u financijskim izvješćima za 2005.
godinu nisu bili proknjiženi sukladno odgovarajućim odredbama Zakona o
računovodstvu, odnosno, Međunarodnim standardima financijskog izvješćivanja
nakon čega je, sukladno odredbi članka 114. stavka 4. Zakona o bankama, Hrvatska
narodna banka odbila revizorsko izvješće za 2005. godinu, zahtjev za produženje
roka za daljnjih 90 dana za dostavu revizorskog izvješća Agencija je ocjenila
neosnovanim.
Izdavatelj nije u ostavljenom roku od 30 dana, odnosno do 29. studenoga 2006.
godine, ispunio traženja Agencije, odnosno nije dostavio ispravljeni prospekt,
kao ni tražene privitke, među ostalim i novo izrađeno financijsko izvješće za
2005. godinu, izrađeno od drugoga ovlaštenog revizora.
Sukladno odredbi članka 22. stavak 4. Zakona, Agencija rješenjem odobrava
prospekt ako su zahtjevu priloženi svi propisani prilozi i ako prospekt sadrži
sve podatke u skladu s odredbom članka 21. Zakona.
Obzirom da su iz naprijed navedenih razloga financijska izvješća Izdavatelja za
2005. godinu nevažeća, te kao takva ne mogu biti uključena u sadržaj prospekta
niti kao privitak prospekta, te s obzirom da u ostavljenom roku nisu priložena
nova financijska izvješća za 2005. godinu, kao ni ostala propisana
dokumentacija, Zahtjev Izdavatelja za izdavanje odobrenja prospekta o izdavanju
dionica privatnom ponudom valjalo je odbiti kao neosnovan.
Slijedom navedenog, a temeljem odredbe članka 137. stavka 3. Zakona o općem
upravnom postupku odlučeno je kao u točki 1. izreke ovoga Rješenja.
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga, odlučeno je kao u točki 2. izreke ovog Rješenja.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I- 450-08/06-11/35
Urbroj: 326-111/06-7
Zagreb, 7. prosinca 2006.

Predsjednik Uprave
**Ante Samodol**, v. r.

Rješenje, NN 139/2006-3166
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)